
Ministarstvo pravde




                                                             

IZVJEŠTAJ O SPROVEDENOJ JAVNOJ RASPRAVI O NACRTU ZAKONA O IZMJENAMA  I DOPUNAMA ZAKONA O SPECIJALNOM DRŽAVNOM TUŽILAŠTVU
 
Vrijeme trajanja javne rasprave: 
20 dana - Ministarstvo pravde je 6. februara 2026. godine stavilo na javnu raspravu Nacrt zakona o izmjenama i dopunama Zakona o Specijalnom državnom tužilaštvu. 
Način sprovođenja javne rasprave: 
Ministarstvo pravde uputilo je javni poziv građanima, naučnoj i stručnoj javnosti, državnim organima, političkim subjektima, nevladinim organizacijama, međunarodnim organizacijama, medijima i svim zainteresovanim organizacijama i zajednicama da se uključe u javnu raspravu i daju svoj doprinos u razmatranju Nacrta zakona o izmjenama i dopunama Zakona o Specijalnom državnom tužilaštvu dostavljanjem primjedbi, predloga i sugestija u pisanom obliku putem pošte na adresu Ministarstva pravde, ul.Vuka Karadžića br.3, 81000 Podgorica ili u elektronskom obliku na e-mail: miljan.kosovic@mpa.gov.me.
Podaci o broju i strukturi učesnika u javnoj raspravi: 
U javnoj raspravi, učestovala su četiri učesnika koji su, u predviđenom roku, dostavili primjedbe, predloge i sugestije i to:  Vrhovno državno tužilaštvo, NVO „Institut Alternativa“, NVO „Akcija za socijalnu pravdu“ i Aleksandar Radović - Sektor za finansijsko obavještajne poslove.
Rezime dostavljanih primjedbi, predloga i sugestija, sa navedenim razlozima njihovog prihvatanja, odnosno neprihvatanja:  
	[bookmark: _Hlk190172931][bookmark: _Hlk190253981][bookmark: _Hlk233789844]Broj
	Podnosilac primjedbi, predloga i sugestija
	Rezime primjedbe, predloga i sugestije

	1.
	VDT
	U primjedbi se navodi da član 2 Nacrta Zakona  u stavu 3, 4 i 5 nije u skladu sa sistemskim rješenjima iz Zakona o Državnom tužilaštvu  i da se uvođenjem prigovora kojim se osporava odluka vrhovnog državnog tužioca pred Tužilačkim savjetom narušavaju princip jedinstva državnog tužilaštva, hijerarhijska struktura tužilačke organizacije i jasna linija odgovornosti. Dalje se primjedbom navodi da bi se ovakvo pravno sredstvo, ako se zadrži, moralo odnositi na sve rukovodioce a ne isključivo na SDT. Posebno spornim se smatra rješenje prema kojem o prigovoru odlučuje Tužilački savjet, koji, kako se ističe primjedbom, nije organ koji odlučuje o pojedinačnim predmetima, pa se predlaže da odlučivanje o prigovoru bude u nadležnosti sjednice Vrhovnog državnog tužilaštva.

	[bookmark: _Hlk190162502]2.
	VDT
	Predlaže se da se  član 13 izmijeni na način da stav 1 tačka 3 glasi:
„3) ima najmanje šest godina radnog iskustva kao državni tužilac, sudija ili advokat.”, a da se dodaju 3 nova stava koji bi glasili:
„Izuzetno od stava I ovog člana, za tri specijalna tužioca mogu biti birana lica koja imaju najmanje 12 godina radnog iskustva na drugim pravnim poslovima nakon položenog pravosudnog ispita.
Izuzetno od stava 1 ovog člana, ukoliko u skladu sa stavom 2 ovog člana bude izabran specijalni tužilac na vrłjeme od četiri godine, on može biti biran na stalnu funkciju u Specijalnom državnom tužilaštvu ako je nakon isteka mandata dobio ocjenu rada dobar ili odličan.
Na postupak izbora državnog tužioca iz stava 3 ovog člana shodno se primjenjuju odredbe zakona kojim se uređuje postupak izbora državnih tužilaca koji se biraju na stalnu funkciju u osnovno državno tužilaštvo.”

	3.
	VDT
	U primjedbi se ukazuje da je predloženo rješenje da se glavni specijalni tužilac ne ocjenjuje potrebno sagledati u kontekstu sistemske usklađenosti ovog zakona sa Zakonom o državnom tužilaštvu, kao krovnim organizacionim zakonom.

Ukoliko se usvoje izmjene Zakona o Državnom tužilaštvu kojima bi se uvelo ocjenjivanje državnih tužilaca u Vrhovnom državnom tužilaštvu, sa tim izmjenama treba uskladiti i odredbe Nacrta ovog zakona koje se odnose na ocjenjivanje glavnog specijalnog tužioca, kako bi se obezbijedila normativna dosljednost i jedinstvo sistema.

Ovo posebno imajući u vidu predloženu normu kojom se propisuje mogućnost da glavni specijalni tužilac, po isteku vremena na koje je izabran i prestankom funkcije glavnog specijalnog tužioca kad to sam zatraži, obavlja funkciju državnog tužiloca u Vrhovnom državnom tužilaštvu, jer takvo rješenje dodatno nameće potrebu da kriterijumi profesionalne evaluacije budu međusobno usklađeni i uporedivi.


	4.
	VDT
	U primjedbi se ističe da u Nacrtu zakona nijesu dati razlozi zašto se uvodi poseban sastav Vijeća za ocjenjivanje u slučaju ocjenjivanja specijalnih tužilaca kojim se smanjuje garancija objektivnosti i odudara od već usvojenog standarda temeljne i kvalitetne evaluacije rada.

Predlaže se da se zadrži princip sastava vijeća u skladu sa Zakonom o Državnom tužilaštvu, uz eventualna prilagođavanja koja reflektuju specifičnosti SDT-a, ali bez mijenjanja broja članova.



	5.
	VDT
	U primjedbi se navodi da predloženi bodovni sistem predstavlja određeno metodološko odstupanje u odnosu na sistem ocjenjivanja propisan Zakonom o Državnom tužulaštvu te da treba da ostane usklađen sa rješenjima iz organizacionog zakona.

Primjedba dalje ukazuje da se predloženim bodovnim sistemom omogućava da se do iste zbirne ocjene ( „odličan“ ili „ dobar“) dođe različitim kombinacijama pojedinačnih ocjena po potkriterijumima, dok s druge strane važeći model zasnovan na kvalitativnoj procjeni i jasno definisanim pragovima po potkriterijumima  obezbjeđuje preciznije razlikovanje ocjena „ odličan“ i „ dobar“ jer se vrednuje raspored i nivo postignuća po svakom kriterijumu, a ne samo njihov zbir.

Na kraju se primjedbom ističe da zadržavanje jedinstvene metodologije ocjenjivanja doprinosi pravnoj sigurnosti, uporedivosti rezultata i očuvanju principa jednakog profesionalnog tretmana u okviru jedinstvene tužilačke organizacije.


	6.
	VDT
	U primjedbi se navodi da član 25n stav 2 Nacrta zakona nije usklađen sa važećim Zakonom o Državnom tužilaštvu te jer se u praksi formiraju radne grupe prilikom izrade pravilnika za ocjenjivanje, bez potrebe za prethodnim mišljenjem sjednice.

Dalje se ističe da ni u predloženim izmjenama Zakona o Državnom tužilaštvu nije predviđeno pribavljanje prethodnog mišljenja sjednice VDT-a. 

Predlaže se da se izostavi obaveza pribavljanja prethodnog mišljenja sjednice SDT-a čime bi se sačuvala dosljednost, jednakost i ujednačena praksa ocjenjivanja svih tužilaca.

	7.
	NVO Institut Alternativa
	U primjedbi se navodi da analizu nacrta zakona otežava izostanak detaljnijeg obrazloženja, odnosno objašnjenje razloga za pojedine izmjene odnosno dopune, a posebno u odnosu na probleme uočene u praksi koje predložene odredbe imaju za cilj da riješe. Ova primjedba se naročito odnosi na predloženi posebni sistem ocjenjivanja specijalnih tužilaca, pa bi u  izvještaju sa javne rasprave valjalo detajnije objasniti razloge za navedeno propisivanje, naročito imajući u vidu da je 2024. godine usvojen ZODT koji je inovirao materiju ocjenjivanja tužilaca.

	8.
	NVO Institut Alternativa
	Navode se tri primjedbe na član 2 Nacrta u dijelu koji utvrđuje novu nadležnost Tužilačkog savjeta i izuzimanje Vrhovnog državnog tužioca.

Prva da je moguće da navedena odredba nije u skladu sa Ustavom Crne Gore, jer Ustav propisuje izuzetak samo u postupku odlučivanja o diciplinskoj odgovornosti.

Druga primjedba je da tako predloženo zakonsko rješenje može dovesti do nekonzistentnosti u normiranju nadležnosti Tužilačkog savjeta u Ustavu, Zakonu o Državnom tužilaštvu i sada Zakonu o Specijalnom državnom tužilaštvu.

Trećom primjedbom se navodi da ako je VDT u sukobu interesa povodom odlučivanja po pitanju prigovora GST Tužilačkom savjetu, u sukobu interesa je i specijalni tužilac koji u Tužilačkom savjetu odlučuje o prigovoru svog neposrednog rukovodioca – GST. 


	9.
	NVO Institut Alternativa
	U primjedbi se ističe da je nejasno koji su razlozi opredijelili predlagača da predloži da se Glavni specijalni tužilac ne ocjenjuje, osim u slučaju prijave za obavljanje funkcije u sudstvu. 

Dalje se navodi da je takav predlog u suprotnosti sa opštom tendencijom da svi tužioci i rukovodioci podliježu ocjenjivanju, kao i važećim odredbama Zakona o državnom tužilaštvu.

	10.
	NVO Institut Alternativa
	U vezi člana 10 Nacrta predlaže se propisivanje odgovarajućeg postupka, kao i obaveza dostavljanja obrazloženog predloga GSDT Tužilačkom savjetu, jer se navedenim odredbama državni tužilac upućuje na vrijeme od 3 ili čak ukupno 6 godina, da vrši poslove krivičnog gonjenja za najteža krivična djela, a bez transparentne i konkurentne procedure i mimo principa napredovanja zasnovanog na zaslugama.

Nadalje se primjedbom ističe da je neophodno, da bi se državni tužilac uputio  u SDT, da se ispune određeni uslovi i to: da u SDT funkciju državnog tužioca vrši manji broj specijalnih tužilaca od zakonom predviđenog broja, da su slobodna mjesta za specijalne tužioce u SDT oglašena, te da u zakonskom roku nije bilo prijavljenih ili odgovarajućih kandidata, te  da se državni tužilac za kojeg je GST podnio obrazloženi predlog Tužilačkom savjetu, blagovremeno prijavio za mogućnost upućivanja u SDT.

U konačnom se primjedbom ističe da odluka o produženju upućivanja državnog tužioca na još tri godine može biti donijeta samo nakon okončanog postupka ocjenjivanja tog državnog tužioca.


	11.
	NVO Akcija za socijalnu pravdu
	Primjedbom se ističe da je izmjenama i dopunama Zakona o specijalnom državnom tužilaštvu potrebno propisati da se prilikom izbora glavnog specijalnog tužioca i specijalnih tužilaca obavlja njihova obavezna bezbjednosna provjera i provjera imovnog stanja, kao i koji organ/tijelo to provodi i način/proceduru kako se to provodi radi potpune pravne izvjesnosti tog procesa.


	12.
	NVO Akcija za socijalnu pravdu
	Predlaže se retroaktivna primjena u vezi već predložene preporuke da se obavlja bezbjednosna provjera i provjera imovnog stanja specijalnih tužilaca, što bi doprinijelo osnaživanju povjerenja u Specijalno državno tužilaštvo.

	13.
	NVO Akcija za socijalnu pravdu
	Predlaže se da se u Nacrtu zakona razmotri potencijalno proširenje nadležnosti Specijalnog državnog tužilaštva, a u odnosu na korupciju za pojedina krivična djela u vezi sa privrednim poslovanjem, poput zloupotrebe položaja u privrednom poslovanju ili zloupotrebe ovlašćenja u privredi.

	14.
	NVO Akcija za socijalnu pravdu
	Predlaže se da se u Nacrtu zakona propiše da će organi vlasti dostavljati na prethodno mišljenje Specijalnom državnom tužilaštvu sve međudržavne sporazume i/ili ugovore o bilo kojem obliku ekonomske ili druge saradnje.


	15.
	NVO Akcija za socijalnu pravdu
	Predlaže se, u odnosu na izbor glavnog specijalnog tužioca, da najmanje 12 godina radnog iskustva bude uslov i za  kandidate koji su obavljali druge pravne poslove nakon položenog pravosudnog ispita.


	16. 
	NVO Akcija za socijalnu pravdu
	Predlaže se, u odnosu na izbor specijalnog tužioca, da najmanje 6 godina radnog iskustva bude uslov i za  kandidate koji su obavljali druge pravne poslove nakon položenog pravosudnog ispita.

	17.
	NVO Akcija za socijalnu pravdu
	Predlaže se da se razmotri opravdanost rješenja predloženog u članu 10 Nacrta (upućivanje državnog tužioca u Specijalno državno tužilaštvo i produženje pod istim uslovima).

	18.
	NVO Akcija za socijalnu pravdu
	Predlaže se da se razmotri opravdanost rješenja predloženog članu 12 Nacrta a u dijelu godina radnog iskustva koje se traže za rukovodioca Specijalnog policijskog odjeljenja i da se postavlja na predlog glavnog specijalnog tužioca.

	19.
	NVO Akcija za socijalnu pravdu
	Predlaže se da se razmotri opravdanost rješenja predloženog članu 12 Nacrta a u dijelu zašto se (i pod izuzetnim okolnostima) dozvoljavaju zapošljavanja lica sa VI 1 nivom kvalifikacije obrazovanja za rad u Specijalnom policijskom odjeljenju bez javnog oglasa.

	20.
	NVO Akcija za socijalnu pravdu
	Predlaže se da se razmotri opravdanost rješenja da savjetnik može biti i lice bez ikakvog radnog iskustva.

	21.
	NVO Akcija za socijalnu pravdu
	Predlaže se zadržavanje člana 32 važećeg zakona.

	22.
	NVO Akcija za socijalnu pravdu
	Predlaže se da se u Nacrtu zakona propiše da će Specijalno državno tužilaštvo uspostaviti bazu podataka u vezi sa krivičnim djelima organizovanog kriminala, visoke korupcije, pranja novca, terorizma i ratnih zločina, i da se u prelaznim i završnim odredbama propiše vremenski rok za ispunjenje te zakonske obaveze.

	23.
	NVO Akcija za socijalnu pravdu
	Predlaže se da se u Nacrtu zakona taksativno navede kojim sve bazama podataka informacionih sistema državnih organa i organa vlasti Specijalno državno tužilaštvo ima pristup, kao i da se u prelaznim i završnim odredbama propiše vremenski rok za ispunjenje te zakonske obaveze.

	24.
	FOJ
	Predlaže se izmjena članova 33 i 34 važećeg Zakona u cilju proširenja ovlašćenja SDT-a prilikom izviđaja određenih krivičnih djela.

	25.
	FOJ
	Predlaže se izmjena člana 21 Nacrta zakona na način što bi se uvela obaveza obavještavanja fizičkog ili pravnog lica prilikom transakcija pod određenim uslovima.

	26.
	FOJ
	Predlaže se dopuna važećeg zakona u dijelu preciznog regulisanja odnosa SDT-a i FOJ-a.

	27.
	FOJ
	Primjedbom se ukazuje da član 34 stav 2 važećeg Zakona ne tretira zaposlene u Specijalnom državnom tužilaštvu.



Odgovor na dostavljene predloge, sugestije i komentare:
Ministarstvo pravde zahvaljuje svim učesnicima javne rasprave na dostavljenim komentarima, predlozima i sugestijama za unapređenje Predloga zakona. 
Imajući u vidu da je osnovni cilj izmjena i dopuna Zakona o Specijalnom državnom tužilaštvu usaglašavanje ovog zakona sa preporukama Venecijanske komisije iz 2024. godine u cilju ispunjavanja završnih mjerila u poglavlju 23, u ovoj fazi izmjena Zakona prihvaćeni su predlozi i sugestije koje se odnose na unaprjeđenje uslova za upućivanje državnih tužilaca u Specijalno državno tužilaštvo i zapošljavanje savjetnika. 
Ostali dostavljeni predlozi i sugestije nijesu prihvaćeni iz razloga što u najvećem dijelu prevazilaze obim predmetnih preporuka, odstupaju od osnovnog koncepta predloženih rješenja ili predstavljaju predmet uređenja drugih zakona (Zakona o unutrašnjim poslovima, Zakona o sprečavanju pranja novca i finansiranja terorizma, Zakonika o krivičnom postupku i dr.) ili podzakonskih akata. 
Ministarstvo pravde će dostavljene predloge i sugestije ponovo razmatrati u širem normativnom kontekstu, prilikom narednih izmjena Zakona o Specijalnom državnom tužilaštvu. 	
[bookmark: _GoBack]Mjesto i datum sačinjavanja izvještaja: Podgorica, 17. jul 2026. godine.
Naziv organizacione jedinice ministarstva koja je odgovorna za pripremu nacrta zakona, odnosno strategije: Direktorat za pravosuđe.							

    
MINISTAR 
mr Bojan Božović

